**СТАНОВИЩЕ**

за дисертационния труд на д-р Станислава Емилова Хаджиева

на тема **„Фактори, формиращи нагласите за имунизиране и ваксиниране**

**сред родители на деца до 7 годишна възраст“**

за присъждане на образователната и научната степен „**доктор”**

в област нависшето образование **7. Здравеопазване и спорт**,

професионалнонаправление **7.1.Медицина**,

научна специалност **Хигиена**

Със Заповед № Р-109-88/01.02.2019 г. на Зам. Ректора на Медицински университет – Варна, проф. Албена Керековска, дм съгласно заповед Р-100-35/28.01.2019 г. и решение на ФС на ФОЗ с протокол №134/31.01.2019 г. съм определена за член на НЖ, а на основание на протокол №1 от заседание на НЖ - да изготвя становище в процедурата за защита на дисертационния труд на д-р Станислава Емилова Хаджиева за присъждане на ОНС „доктор”.

Документите в процедурата са представени според изискванията на МУ-Варна. Не са установени процедурни нарушения.

**Кратки сведения за професионалното развитие на д-р Хаджиева.** Завършва МУ-Варна като магистър-лекар през 2002 г. Специализира педиатрия в МУ-Варна (2003-2007 г.), придобива специалност през 2009 г. Работи като лекар в Девин (2007-2009г.). и като ОПЛ във Варна (2009-2014 г.). От 01.10.2014 г. е асистент в Катедра хигиена и епидемиология на МУ-Варна и участва в преподаването по хигиена и екология. От 01.07.2015 г. специализира „Хранене и диететика“.

**Актуалност на труда.**

Значението на ваксинирането като успешна в медицинско и рентабилна в икономическо отношение стратегия в борбата със заболеваемостта и смъртността от множество инфекциозни заболявания е безспорно. В последните години,обаче, се появиха съобщения за сериозни антиваксинални настроения сред родители, особено в развитите страни, които водят до отказ от ваксиниране на децата. Намаляването на имунизационното покритие води до рискове от възникване на взривове или епидемии от ваксинопредотваратими заболявания, на каквито сме свидетели в последните месеци в редица напреднали държави. Проблемът е със световна значимост. Тези факти се съчетават с препоръките на СЗО за текущо наблюдение на родителските нагласи за ваксиниране. Темата е във фокуса не само на медицинската общественост, но и на държавната власт в много страни. Темата на дисертационния труд е с висока научна и социална значимост и поле, в което се срещат изследователските интереси на учени от различни области.

**Обща характеристика на труда.** Дисертационният труд е представен в 134 стандартни страници, 56 фигури, 9 таблици и 2 приложения. Библиографският списък включва 183 заглавия, от които 56 на кирилица и 127 на латиница. Разработката на дисертационния труд следва класическата структура и обхваща: Въведение – 2 стр.; Литературен обзор- 30 стр.; Методология (цел, задачи, постановка, методи) - 9 стр.; Резултати и анализи – 58 стр.; Дискусия - 10 стр. Изводи, Препоръки, Приноси– 7 стр.; Библиография – 13 стр.

**Оценка на съдържанието на отделните структурни части на труда**.

***Оценка на Литературния обзор.*** Анализът на състоянието на проблема се позовава както на съвременни политически документи (СЗО и др.), така и на многобройни проучвания по ваксинопрофилактиката, глобалното имунизационно покритие и факторите, влияещи върху него. Докторантката е съставила собствена класификация на бариерите препятстващи доброто имунизационно покритие: от страна на здравната служба, от страна на лекарите, ангажирани с имунопрофилактиката и от страна на родителите. Специално внимание е обърнато на феномена „колебание и отказ от ваксиниране“, на влиянието върху него на родителските възгледи, познания и действия. Докторантката показва много добро познаване и интерпретиране на съвременната научна литература по въпроса: 75% от използваната литература е от източници, публикувани след 2010 г., 53% са от последните 5 години, а са налични и съвсем нови от 2019 г. Изводите от богатия литературен обзор са послужили за целеполагане на дисертационния труд.

***Оценка на методологията***. Целта е: да се проучи отношението на родители на деца до училищна възраст към имунизационния календар на Република България, както и факторите, влияещи върху формиране на техните нагласи за ваксиниране на децата им.

За изпълнение на целта са поставени шест задачи, които отразяват разностранните фактори, влияещи върху нагласите и поведението на родителите. Планирани и проведени са три конкретни проучвания с добър дизайн: а) на имунизационните практики сред родители на деца до 7-годишна възраст – чрез анкета с 1195 родители от Варна, Сливен. Шумен. Русе; б) проучване сред общопрактикуващи лекари (ОПЛ) на родителските нагласи за ваксиниране и специфика на работата с антиваксинално настроените родители – изследвани чрез дълбочинни интервюта са 11 ОПЛ с условие да имат над 50% деца в списъка на пациентите си; в) проучване на наличната в Интернет информация по отношение на ваксините.

Използван е комплекс от количествени и качествени изследователски методи - документален, анкетен, дълбочинни интервюта, психологически анализ, статистически. Те са адекватни на задачите и обектите и заедно с цялостната постановка на дисертационния труд гарантират надеждността на получените резултати. Методологичната част завършва с дефиниране на често употребяваните в дисертационния труд понятия. Докторантката показва добра методологична подготовка, необходима за бъдещи изследвания.

***Оценка на резултатите и дискусията***. Резултатите са представени по отделните проучвания, а в обширната и задълбочена дискусия са поставени на общо обсъждане в контекста на международни и наши изследвания. Проучване първо **„Имунизационни практики на родители на деца до 7-годишна възраст“** установява сравнително ниска самооценка на познанията при половината от родителите, което е и база за редица предложения и препоръки; ОПЛ е главен информационен източник по въпроса, значително допълван при по-високо образованите родители от Интернет - източници; „ страхът от странични реакции“ е най-чест мотив за родителски отказ от ваксиниране; достоверна е връзката между социално-демографските характеристики на родителите и страха от странични реакции, което насочва към промотивна работа с определени профилни групи; значима е връзката между липсата на родителски страхове и по-голямото имунизационното покритие на децата им. Докторантката прави няколко извода с голямо значение за политиката по отношение на ваксините: най-нисък обхват има при децата от ромски произход; различието между деца с пропуснати и/или отложени ваксини (6%) и такива, които не са получили никаква имунизация поради личен избор на родителите (2.6%) показва нишата, в която е необходима конкретна здравно-възпитателна дейност; значителниият дял (20.9%) на родители, които биха отказали да имунизират децата си, ако имунизационният календар няма задължителен характер, може да послужи при изграждане на бъдещи политики.

Проучване второ **„Родителски нагласи за ваксиниране според ОПЛ“** показва, че макар делът на родителите, категорично отказващи ваксинация на децата си да не е голям, броят на антиваксинално настроените родители трайно нараства; същото се отнася и за мотива „личен избор“, който се нуждае от допълнително проучване. Разпространението му е най-вече сред по-високо образованите, жители на голям град и възраст 30-39 г.; недостатъчните знания, преобладаваща негативна информация за ваксините в социалните мрежи и недостатъчна проваксинална, точно адресирана кампания са допълнителни фактори за отклонения в негативна посока. ОПЛ осъзнават необходимостта от индивидуална работа с проблемните семейства, но тя е трудоемка, изискваща време, с което те не разполагат. Те акцентуират върху здравно-възпитателна работа от здравни медиатори, възпитатели и др. в общността.

Проучване трето **„Налична в Интернет информация за ваксините**“ показва оскъдно участие на експерти в сайтовете, съдържащи информация за ваксините, както и наличие на силно негативни, заблуждаващи внушения.

***Оценка на изводи, препоръки, приноси***. Дисертационният труд завършва с „Принципен модел за подпомагане на здравната просвета за ваксините“, в който са намерили място значителна част от изводите.. Като представя принципите на „Наръчник за ваксините , предназначен за родители“ докторантката дава заявка да разработи такъв, в който да намерят място конкретните трудни въпроси, над които родителите разсъждават и имат нужда от осветляване. Смятам, че той би бил добър практически принос, полезен за практиката и удовлетворяващ докторантката, извършила сериозна изследователска работа по проблема. Въз основа на изводите са направени много смислени, логически следващи от изводите, препоръки към отговорните институции. Специално бих откроила предложението за създаване на централизиран електронен имунизационен регистър, както и някои законови регулативни мерки. Заслужават внимание и предложенията за промоция на ваксинопрофилактиката. Изразявам съгласие със самооценката на приносите.

Авторефератът отразява напълно съдържанието на дисертационния труд. Резултатите от дисертационния труд текущо са ставали достояние на медицинаската общественост. Във връзка с труда са направени 4 пълнотекстови публикации и докладвани 4 научни съобщения на конгреси и конференции.

**Критични бележки и пропоръки**. Имах възможност да дам подробни критични бележки по време и след обсъждане в катедрата. Впечатлена от начина, по който д-р Хаджиева се е съобразила както с моите, така и с други критични препоръки и дисертационният труд е придобил съдържание и вид на завършен научен продукт. Докторантката е извървяла своя път на обучаващ се млад изследовател и бих ѝ препоръчала да продължи работата по тази благодатна и обществено значима тема като участва в реализация на дадените в труда предложения.

**Заключение**. Представеният дисертационен труд е на изключително актуална тема, разработен е на много добро методично ниво, с комплексен подход. Резултатите са обсъдени в широк контекст на международни и наши проучвания. Изводите логически следват от резултатите. Приносите са теоретико-познавателни, някои с оригинален характер, както и такива с приложен характер, които имат отношение към формиране на адекватни политики. Докторантката напълно покрива изискванията за образователната и научната степен „доктор” на Закона за развитие на академичния състав и Правилника на МУ-Варна за приложението му. Убедено давам положителна оценка и препоръчвам на членовете на НЖ да гласуват положително на ***д-р Станислава Хаджева*** да бъде ***присъдена образователната и научната степен „доктор”.*** в област нависшето образование 7. Здравеопазване и спорт, професионално направление 7.1.Медицина, научна специалност Хигиена**.**

12.05.2019г. Член на Научното жури:

 Доц. Невяна Фесчиева, дм